**Întemniţată-n vis**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La pânza de paiajen dintre spini

Cânta ca la o harpă vântul

Şi-n ochii mei se aprindeau lumini

Când Dumnezeu ne dăltuia Cuvântul.

Era ca la-nceput de lume

Când dintr-un cerc lumina a ţâşnit

Şi nu avem nici frici, nici nume,

Doar pe retină cerul răstignit.

Trecuse mult de miezul nopţii

Şi-am adormit întemniţată-n vis,

Să înţeleg unde sunt morţii,

Căci mă simţeam ca un proscris...

Păreai un negustor de rime

Venit de unde îngerii nu dorm,

Să mă privești tăcut, dar cu asprime

Ca-n pasăre, de pot, să mă transform.

Trăiam o taină ne'nteleasă,

Strângeam tăciuni din poala lunii

Şi-n versul tău eram mireasă,

La nunta morţii cu străbunii.